VaManyika Votyisidzira MDC kuBindura
Ongororo yakaitwa neZimbabwe Peace Project musvondo rapfuura iri kubuditsa pachena kushungurudzwa kuri kuitwa vanhu.
Kushungurudzwa kwevanhu, kana kusungwa kunonzi kuri kuwanda apo mazuva esarudzo ave kuswedera pedyo. Studio 7 yatambira mashoko ekuti nhengo dzeMDC inotungamirwa naVa Morgan Tsvangirai, dzarohwa zvakaipisisa muBindura nevechidiki veZANU-PF vanosvika makumi masere nevashanu. Director of Elections mubato iri, VaDenis Murira, vanoti vatambira mashoko ekuti nhengo mbiri dzebato ravo dzapisirwa misha paManga Farm mushure mekunge munyori anoona nezvematongerwo enyika muZanu PF, VaElliot Manyika, vafamba vachityisidzira vose vanopikisa munzvimbo iyi. Mutauriri weMDC inotungamirwa naVaArthur Mutambara, VaGabriel Chaibva, vaudzawo Studio 7 kuti nhengo dzavo nhatu dzarohwa mumusha weMbare nenhengo dzeZANU-PF. Vose varohwa neMuvhuro ava vanonzi vari kutoda kurapwa, sezvo vakuvadzwa zvakaipisisa. Asi zvinonzi hapana asungwa muzviitiko izvi. Studio 7 haina kukwanisa kunzwa divi reZANU-PF pamwe nemapurisa panyaya iyi. Ongororo yakaitwawo neZimbabwe Peace Project, ZPP, musvondo rapfuura, iri kubuditsa pachena zviri kuitika kune vanopikisa hurumende mumatunhu eMatebeleland North, Matabeleland South, Midlands, Harare, nekuManicaland. Mutori wenhau weStudio 7, Carole Gombakomba aita hurukuro naMuzvare Jestina Mukoko, dmukuru weZPP, kuti tinzwe zvizere nezveongororo yavo iyi. Dzimwe Nhau Kubva kuStudio 7...